49. schôdza NR SR - 3.deň - A. dopoludnia
Dátum: 2015-04-17
Poslanec: Jarjabek, Dušan (SMER - SD)
Druh vystúpenia: Vystúpenie v rozprave

108. Príjemný dobrý deň, vážená pani predsedajúca, dámy a páni. Dámy a páni, pôvodne som nechcel vystúpiť v rámci tejto diskusie a v rámci tejto rozpravy, ale prinútili ma, a vtedy som si povedal, že vystúpiť asi treba, okolnosti z predvčerajška, kde prišlo k takej povedzme miernej výmene názorov medzi kolegami z Kresťanskodemokratického hnutia a mnou. A vtedy som si jednoducho povedal, že isté veci treba ujasniť a dať na pravú mieru. Úvodom by som chcel zopakovať známe fakty, ktoré tu už boli povedané niekoľkokrát. No principiálne, prečo by nemohol byť odvolaný podpredseda Národnej rady, keď v podstate pred veľmi krátkym časom odstúpili sami z funkcie predseda Národnej rady, podpredsedníčka Národnej rady a ministerka zdravotníctva? Je to úplne legitímne, aby sme hovorili o istých súvislostiach, ak tu existujú nejaké podozrenia, ak existujú vážne dôvody pre to, aby podpredseda Národnej rady odvolaný bol. Preto sme tu dnes už tretí deň, preto sa tu o tom bavíme, preto padajú argumenty pre a proti. No a Národná rada nakoniec tajným hlasovaním zváži, či tie argumenty boli za alebo boli proti. Úplne normálne. Tak to je, si myslím, v každej civilizovanej krajine. Preto tu o tom rozprávame tri dni. Ešte raz, argumenty padajú pre, argumenty padajú proti, v tajnom hlasovaní sa rozhodne. Ja by som bol strašne rád, keby som mohol rozprávať bez toho, aby ste ma, páni kolegovia, vyrušovali...(Rečník sa odmlčal. Prerušenie vystúpenia predsedajúcou.) Laššáková, Jana, podpredsedníčka NR SR Páni poslanci, chcem vás poprosiť, vystupuje pán poslanec Jarjabek. Ak niečo potrebujete dohodnúť, tak... Jarjabek, Dušan, poslanec NR SR Pán Brocka, vy veľmi rád vykrikujete, keď vás niekto vyrušuje, a teraz vyrušujete vy mňa. (Reakcia z pléna.) A pán Lipšic, vy ste vtipný ako vždy... (Výkriky z pléna. Prerušenie vystúpenia predsedajúcou.) Laššáková, Jana, podpredsedníčka NR SR Ale, no, dobre! Vzhľadom na to, že je piatok popoludnie, nech sa páči, pán poslanec. Jarjabek, Dušan, poslanec NR SR Preto hovorím, že veľmi na tom záleží, preto lebo k tomuto vystúpeniu ma vyprovokoval ten takzvaný, takzvaná výmena názorov, ktorú som mal s kolegami z Kresťanskodemokratického hnutia, kde som prišiel k názoru, že myslím si, že politická história by sa nemala takýmto spôsobom ohýbať, a akosi sme zabudli na isté fakty, ktoré tuná prebehli povedzme v roku 2005. Problémom bolo, ak si spomínate, istá spolupráca Kresťanskodemokratického hnutia s Hnutím za demokratické Slovensko. Z Hnutia za demokratické Slovensko som odišiel, a som rád, že tu mám kolegu pána Hlinu. Z Hnutia za demokratické Slovensko som odišiel preto, keď sa z ľavicového, stredovo-ľavicového hnutia stala pravicová strana. To bol jasný dôvod preto, že akosi tam už moje miesto nie je, a ani ten odpočet programu nebol v zhode s tým, na čom sme sa na začiatku dohodli. Preto som odišiel a začala sa teda táto moja vlastne nová epocha v rámci nových ľavičiarskych princípov, ktoré sa vtedy len začali rysovať. Dámy a páni, Kresťanskodemokratické hnutie v tom roku 2005 skutočne spolupracovalo s Hnutím za demokratické Slovensko tak, ako s ním spolupracovala SDKÚ. No hneď uvediem príklady, ktoré boli v rámci hlasovania. Bolo treba prijať zdravotnícke zákony. Išlo o zdravotnícku reformu, tie takzvané "zajacoviny", ktoré podľa môjho názoru spravili v zdravotníctve najviac zla a všetky tie nepríjemnosti, o ktorých tuná hovoríme, a všetci tí ministri zdravotníctva, ktorí prišli po tomto pánovi, mali obrovský problém čo s tým vlastne. Vtedy sa, v tom čase sa stal, ako iste viete, z pacienta klient, v tom čase sa zdravotníctvo zosúkromnilo, vybrali sa tie hrozienka, a to, čo na seba nezarábalo, zostalo štátu. Vtedy sa začal ten marazmus. Všetci tí ministri, ktorí prišli potom, iba čosi vylepšovali a vylepšujú to dodnes. A ja si stále myslím, že je to taká cesta zarúbaná, že už sa to jednoducho nedá preto, lebo to, čo sa vtedy stalo, sa jednoducho neodstane preto, lebo privatizáciu asi nevráti späť nikto. K tomu bolo treba prijať zákony. Bez Hnutia za demokratické Slovensko by to nešlo preto, lebo vtedy vláda SDKÚ jednoducho na to nemala dostatočný počet poslancov. Ani tých, ktorí vystúpili z HZDS, ako to povedal pán poslanec Muránsky. Jednoducho to bolo málo. A hneď vám to dokážem na tých hlasovaniach a budem čítať meno po mene, aby som vás skutočne presvedčil, kto všetko za to hlasoval. Aby ste jasne videli, akú spoluprácu, ktorú vy dnes popierate, ste vtedy s tým Hnutím za demokratické Slovensko mali. Ako ste chodili za tým Mečiarom a prosili ste ho cez Dzurindu, aby to hnutie zahlasovalo. Dokonca minister Zajac bol vtedy na klube HZDS a presviedčal všetkých, aby sa za toto hlasovalo. Taká je pravda. Taká je pravda. A keďže stále pochybujete, no tak musím vám samozrejme tie mená prečítať. A dokonca to bude vedieť aj pán Lojzo Přidal, ktorý tak vehementne tuná na mňa kričal a bol dokonca vulgárny. Tak predpokladám, že sa chytí trošku za nos. Lojzo, ja to nemyslím v zlom. Ja len naozaj chcem, aby si si spomenul na to, na to, čo tu kedysi bolo. Tak dovoľte, ja by som teda čítal. Národná rada Slovenskej republiky, je to schôdza č. 42, prehľad z hlasovania č. 78, dátum 17. 5. 2005, 17.29 a 38 sekúnd, keby si to chcel niekto skutočne nájsť. Je to vládny návrh zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia, o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z., tlač 1114, prvé čítanie. Hlasovanie o tom, aby bol návrh zákona prerokovaný v druhom čítaní. Za: Ábelovský, Abrhan, Albert, Antošová, Árvay, Banáš, Bárdoš, Bielik, Bíroš, Blajsko, Brestenská, Bugár, Cabaj, Cuper, Černá, Danko, Demeterová, Devínsky, Dlhopolček, Dolník, Drgonec, Duray, Džupa, Elsner, Farkaš, Farkas Pál, Gabriel, Gál, Galbavý, Hajduk, Hamarčák, Hamerlík, Hanzel, Harna, Hanzélyová, Heriban, Horák, Hort, Horváth, Hrušovský, Husár, Ivančo, Ivanko, Jaduš, Janiš, Juhász, Kahanec, Karlín, Kiňo, Kolesár, Komlósi, Köteles, Kovarčík, Krajči, Kropilák, Kubovič, Kvarda, Ladányi, Lintner, Malchárek, Martinčeková, Masácová, Mečiar, Mikloško, Mikluščák, Mikolaj, Mikuš, Minárik, Mišík, Mitrík, Muranský, Mušková, Nagy, Nemcsics, Novotný, Ondrejka, Pásztor, Pataky, Pavelka, Pinkava, Podracká, Polka, Přidal (vyslovené s dôrazom, reakcie z pléna), Rehák, Rusnák, Rusnáková, Sabolová... No či Přídal alebo Přidal, Lojzko, nevyviníš sa z toho. Je to tak, ako je to tuná napísané. Hlasoval si s pánom Mečiarom. A to nebolo jedno jediné hlasovanie. Tých hlasovaní bolo veľmi veľa. (Výkriky z pléna.) Určite áno, máš pravdu. Lenže ty to popieraš na rozdiel odo mňa. (Prerušenie vystúpenia predsedajúcou.) Laššáková, Jana, podpredsedníčka NR SR Poprosím vás, keď vystúpi pán poslanec, si to vzadu v salóne vyriešte. Nech sa páči. Jarjabek, Dušan, poslanec NR SR A tak ďalej a tak ďalej. Môžeme ešte, môžeme ešte. A, čuduj sa svete, vieš, kto hlasoval proti? Jarjabek. To ťa určite veľmi prekvapilo. Nie je to dôležité. Dámy a páni, ja toto nehovorím kvôli tomu, aby som tuná vnášal nejaký konfrontačný tón. O to tuná naozaj vôbec nejde. Ja len chcem potvrdiť jednu vec, veď vy ste hlasovali určite, a teraz to neberiem nijakým spôsobom sarkasticky ani nijako inak, vy ste hlasovali v dobrej viere, že tie zákony jednoducho budú pomáhať. No v niektorých prípadoch sa to stalo, v iných prípadoch sa to nestalo. Lenže vy ste si za tie roky, ktoré prešli, proste trošku tú históriu sa snažíte prispôsobiť si. A to jednoducho nejde. Aj to obdobie HZDS nebolo čierne a nebolo biele. Bolo čiernobiele, tak ako bolo obdobie pána Dzurindu a tak ako bude určite raz hodnotené aj obdobie pána Fica. Totižto keby nebolo Mečiara, dámy a páni, a Hnutia za demokratické Slovensko, tak tu nikto z vás nesedí. Lojzo, ani ty. Nikto tu nesedí. A môžeš rozprávať, čo chceš, proste to bol človek, ktorý na seba zobral istú zodpovednosť, istý risk za to, čo sa stalo. A nepomohlo dokonca ani to, keď pán Lipšic organizoval referendum proti vzniku slovenského štátu. Ale to tiež neni vôbec podstatné. Bol to váš názor, boli ste o tom presvedčení, že je to tak správne, nikto vám to neberie. Len, prosím vás, neprekrúcajte históriu! Skutočne neprekrúcajte históriu. Keby nebolo Mečiara, nebolo by slovenského štátu, respektíve keby nebolo mečiarsko-klausovského dohovoru, aby som bol presný, nebolo by Slovenskej republiky. Keby nebolo Dzurindu, neboli by sme v eurozóne. Keby nebolo Fica, nemali by sme euro. Veď čo je na tom? Len to, buďte takí láskaví, všetci zoberte na vedomie a netvárte sa, že ste vymysleli teplú vodu, že bez vás by nič nebolo a po vás nič nebude. Neni pravda, trošku objektivity, keby sa dostalo aj v tých diskusných príspevkoch, ktoré budú v tomto parlamente ešte určite zaznievať. V tej chvíli by sa tá situácia tuná nestala takouto čiernobielou, nebolo by to vyhranené takto pre a proti a hlavne by tu nebolo toľko demagógie. Dámy a páni, iba toľko som si považoval za povinnosť povedať svojim kolegom v rámci Kresťanskodemokratického hnutia, aby nezabudli na to, že história sa jednoducho, nechcem použiť slovo falšovať, ale história sa nedá meniť podľa toho, akú vy práve prežívate takú alebo onakú politickú situáciu v rámci Kresťanskodemokratického hnutia. Niektorí z vás o tom nevedia v rámci KDH, tí tu neboli. Ale pán Přidal o tom iste vie, viete? A on vykrikuje najviac o tých koňoch, ktoré sa zrážajú, a už to nechcem opakovať preto, lebo je to vulgárne a ani to tomu pánovi Přidalovi nejak nepristane, aby bol takýto. Lebo on je skutočne jeden normálny chlap, s ktorým keď si sadnete a normálne sa rozprávate, tak je všetko v poriadku. On iba občas chytí taký politický balans, no a vtedy ide všetko iným smerom, Takže ďakujem vám veľmi pekne za pozornosť. Som rád, že ste si ma v tento piatočný deň vypočuli, a pozývam vás na krásny koncert do Slovenského národného divadla, nie môj, ale iný krásny koncert. Ďakujem pekne. (Potlesk.)